
ЖОБА

Қазақстан Республикасының 
Құрылтайы


«Медиация жөніндегі халықаралық ұйым құру туралы 
конвенцияны ратификациялау туралы» 
Қазақстан Республикасының Заң жобасына 
ТҮСІНДІРМЕ ЖАЗБА

«Медиация жөніндегі халықаралық ұйым құру туралы конвенцияны ратификациялау туралы» Қазақстан Республикасының Заң жобасы (бұдан әрі – Заң жобасы) «Қазақстан Республикасының халықаралық шарттар туралы» Қазақстан Республикасы Заңының 5, 11, 13 және 14 баптарына сәйкес әзірленді.
2025 жылғы 30 мамырда Гонконгта қабылданған Медиация жөніндегі халықаралық ұйым құру туралы (бұдан әрі – Конвенция) ашық сипаттағы халықаралық шарт және мемлекеттің оған ерікті түрде қосылуын көздейді.
Конвенция медиация саласындағы халықаралық ынтымақтастықты дамытуға, халықаралық дауларды бейбіт жолмен реттеудің институционалдық негізін құруға, сондай-ақ дауларды шешудің баламалы тәсілі ретінде медиацияны неғұрлым кеңінен қолдануға жәрдемдесуге бағытталған.
Конвенцияның 47-бабына сәйкес Уағдаласушы мемлекеттердің жыл сайынғы мүшелік жарнасы көзделген, оның мөлшері Дүниежүзілік пошта одағы жүйесіндегі мемлекеттің жарна сыныбы негізінде келісілген жарналар шкаласына сәйкес айқындалады.
Қытай Халық Республикасының Сыртқы істер министрлігінің Қазақстан Республикасының ҚХР-дағы Елшілігіне жолдаған ресми нотасына сәйкес, Қазақстан Республикасының Дүниежүзілік пошта одағының жарналар шкаласы бойынша бір тармағы бар, бұл 20 000 (жиырма мың) АҚШ долларына сәйкес келеді. Осылайша, Қазақстан Республикасының болжамды жыл сайынғы мүшелік жарнасының мөлшері 20 000 (жиырма мың) АҚШ долларын құрайды.
[bookmark: _GoBack]Конвенцияны іске асырудың қаржылық қамтамасыз етілуі алдағы уақытта мемлекетішілік рәсімдер аяқталғаннан кейін республикалық бюджет қаражаты есебінен 017 «Қазақстан Республикасының халықаралық ұйымдарға, өзге де халықаралық және басқа да органдарға қатысуы» бюджеттік бағдарламасы шеңберінде жүзеге асырылатын болады.
Заң жобасын қабылдау теріс әлеуметтік-экономикалық және құқықтық салдарға алып келмейді. 
Қазақстан Республикасының «Қазақстан Республикасының халықаралық шарттары туралы» Заңының 11-бабының 1), 2) және 5) тармақшаларына сәйкес Конвенция ратификациялауға жатады.
Конвенцияны ратификациялау Қазақстан Республикасының халықаралық беделін нығайтуға, оның адам құқықтары, бітімгершілік және халықаралық құқықты дамытуға байланысты жаһандық процестерге қатысуын кеңейтуге ықпал ететін болады.
Жоғарыда баяндалғандардың негізінде Қазақстан Республикасының Үкіметі Қазақстан Республикасының Құрылтайының қарауына «Медиация жөніндегі халықаралық ұйым құру туралы» Қазақстан Республикасы Заңының жобасын енгізеді.

